open-index/open-wikipedia-markdown huggingface dataset:
Verde

**Verde** es la color entre blu e jala en la spetro de lus vidable. La oios de umanas persepi verde cuando los vide lus con un longia de onda entre 495 e 570 nanometres. En la sistem de colores sutral, verde es creada par combina jala e blu en depinta, e jala e sian en primi. Verde es un color xef de la model de colores RGB (con roja e blu) cual es usada per crea cada de la colores sur un scermo de un televisador o computador.

Lo es la color de erba e folias vivente, e donce lo es la color la plu asosiada con primavera, crese e natur. La contribuor la plu grande de verde en natur es clorofila, la cimical cual capasi plantas a fotosintese. Multe viventes ia ajusta a sua ambientes verde par adota un tinje verde per camofla. Alga minerales ave un color verde, incluinte esmeralda, cual es verde par causa de sua cromo.

Diseda par sondas en Europa e la SUA, verde es la color la plu asosiada con natur, vive, sania, jovenia, primavera, espera e invia. Verde ave relatas variosa cual pare contrasta; en Europa e la SUA, lo es asosiada a veses con mori, maladia o la diablo, ma en Xina sua relatas es multe positiva, como la simbol de fertilia e felisia.

En la eda medieval e la Renase, cuando la color de vestes ia mostra la prestijia sosial de sua posesor, verde ia es portada par mercatores, bancores e clases alta, e roja ia es la color de nobiles. La Mona Lisa par Leonardo da Vinci porta verde, mostrante ce el no ia es de un familia nobil. La bancas en la Salon Basa brites es verde; los en la Salon Alta es roja. Verde es ance la color tradisional de securia e permete; un lus verde sinifia ce on pote vade, e un carta verde permete on abita permanente en la SUA. Lo es la color la plu importante en islam. Lo ia es la color de la bandera de Muhammad e es trovada en la banderas de cuasi cada pais muslim, e representa la plantas densa de paradiso. Lo es ofte asosiada con la cultur de Er celta, e lo es un color de la bandera de Er. Par causa de sua relata con natur, lo es la color de la promove ecolojial. Grupos political ci promove la proteje de la ambiente e justia sosial descrive se como un parte de la promove verda, nominte se partitos verde. Esta ia indui campanias simil de anunsias comersial, e companias vende produidas verde (o ecolojial sana).
Veria

La **veria** es la cualia de acorda con fatos o realia, o de conforma a un norma o model orijinal. Lo es usual regardada como la oposada de falsia.

On discute e debate la conseta de veria en contestos diversa, incluinte filosofia, arte e relijio. Multe atas umana depende de lo, incluinte la siensas, la lege, jornalisme e la vive comun; esta atas presuposa la esiste de la veria como un conseta, sin trata lo como un tema de discute. Alga filosofistes regarda la conseta de veria como fundal, e nonesplicable en termas plu fasil ca la conseta mesma. Comun, on regarda la veria como la coresponde de linguaje o pensa a un realia nondependente.

Teorias e opinas diversa de la veria es ancora debateda entre eruditas, filosofistes e teolojistes. Linguas e parolas es un media par cual umanas espresa informas a lunlotra, e la metodo cual on usa per deside lo cual es vera es nomida un criterio de veria.

Respondes diversa esiste a esta demandas: De cual la veria es composada? Cual cosas es capas de es vera o falsa? Como on defini, identifia e distingui la veria? Cual es la roles de sabes empirical e sabes fundida en crede relijial? Esce la veria es sujetal o ojetal? Esce lo es relativa o asoluta?
Vicente Aleixandre

**Vicente Aleixandre y Merlo** (1898–1984) ia es un poesiste e ganior de la premio Nobel espaniol.

La poesias lirica en sua libros prima, *Ambito* ("Ambiente", 1928), mostra un interesa sur natur, ma, como un antifaxiste en la desenio 1940, sua poesia libre surealiste e pesimiste ia deveni plu consernada con la vive umana, spesial con ama e moria. El ia influe vasta la poesistes de Espania pos la desenio de 1930.

Coliedas major de sua obras inclui *Poesias completas* (1960) e *Antologia total* (1975).

En 1977 el ia reseta la premio Nobel de leteratur.
Vicipedia

**Vicipedia** es un ensiclopedia libre enlinia con la intende de permete la edita de articles par cualcun. Lo es la obra de consulta jeneral la plu grande e popular en la interede e es un de la des pajes ueb la plu popular. Lo es poseseda par Wikimedia Foundation.
Violeta (color)

**Violeta** es la color de ametista, lavanda, e calicarpa. Sua nom es derivada de la flor violeta.

Violeta es la color a la lado de la spetro de lus vidable entre blu e ultravioleta, cual es nonvidable. Violeta ave un longia de onda entre 380 e 450 nanometres, ma en esperimenta con constrinje spesial, persones ia vide a 310 nanometres. Lus con un longia de onda plu basa ca violeta ma plu longa ca raio X e raio gama es nomida ultravioleta. En la rota de colores istorial usada par depintores, violeta es entre blu e purpur.

Sur la scermos de computadores e televisadores, un color cual aspeta simil a violeta es creada con la sistem de colores RGB, par misca roja e blu, usante blu con un cuantia de brilia multiplida par la duple de la cuantia de brilia de la roja. Lo no es violeta vera, car lo es creada par misca colores de longias de onda plu longa, e violeta vera es un longia de onda sola, plu basa ca la longia de onda de blu.

Violeta e purpur aspeta multe simil; ma violeta es un color vera, cual ave sua propre colie de longias de onda, en cuando purpur es un color composada, creada par combina blu e roja.

En istoria, violeta e purpur ia es longa asosiada con reia e gloria. La imperores de Roma ia porta togas purpur, e ance la imperores bizantian ia porta estas. En la eda medieval, violeta ia es portada par bispos e profesores de universias, e ia es frecuente usada en arte per la color de la robas de la Virjin Maria.

Longo sondas en Europa e la SUA, violeta es la color la plu asosiada con estravagantia e individuisme, noncostumales, artifisia, e ambiguia.
Vietnam

**Vietnam** (ofisial la Republica Sosialiste de Vietnam) es la pais la plu este en la Penisola Indoxina en Asia sude-este. Con sirca 94,6 milion abitores en 2016, lo es la pais 14 de la plu popladas de mundo, e la numero 9 de la paises asian. Lo es bordada par Xina a la norde, Lau a la norde-ueste, Camputxa a la sude-ueste, Tai ultra la Golfo Tai a la sude-ueste, e par la Pilipinas, Malaisia e Indonesia ultra la Mar Xina Sude a la este e sude-este. Sua site capital ia es Hanoi pos la reuni de Vietnam Norde e Sude en 1976, con ance la Site Ho Chi Minh como un site istorial.

La parte norde de Vietnam ia parteni a Xina imperal tra plu ca un milenio, de 111 aec asta 939 ec, cuando un stato viet autonom ia es formida pos un vinse viet en la Batalia de la Rio Bạch Đằng. Un serie de dinastias imperal viet ia flori en cuando la nasion ia crese jeografial e political en Asia sude-este, asta cuando la Penisola Indoxina ia es colonida par Frans en la media de la sentenio 19.

Pos un ocupa nion en la desenio de 1940, la vietes ia batalia la rena franses en la Gera Prima de Indoxina, ultima escluinte la franseses en 1954. A pos, Vietnam ia es political divideda a du statos oposada, Vietnam Norde (ofisial la Republica Democrata de Vietnam) e Vietnam Sude (ofisial la Republica de Vietnam). La desacorda entre la du lados ia intensi en lo cual es conoseda como la Gera de Vietnam, con un interveni forte par la Statos Unida per aida Vietnam Sude entre 1965 e 1973. La gera ia fini con vinse per Vietnam Norde en 1975.

Vietnam ia deveni alora unida su un governa marxiste-leniniste, ma ia resta povre e political isolida. En 1986, la governa ia inisia un serie de reformis economial e political cual ia comensa la via de Vietnam a integra en la economia mundal. Ja en 2000, Vietnam ia crea relatas diplomata con tota nasiones. De 2000, sua taso de crese economial es entre la plu altas de mundo, e en 2011 lo ia ave la grado la plu alta de 11 economias major en la Indise de Jenerores de Crese Global. Par causa de sua reformis economial susedosa, lo ia junta se a la Organiza Mundal de Comersia en 2007. Lo es ance un membro de la Coopera Economial Asia-Pasifica e la Organiza Internasional de Francofonia. Vietnam resta un de cuatro statos sosialiste de un partito cual promove ofisial comunisme.

La area es sirca 329,560 cilometres cuadrida.

La lingua major es viet.
Vitamina A

**Vitamina A** es un grupo de composadas organica nonsaturada en nuri, cual inclui retinol, retinal, asida retinoica e carotenoides diversa de provitamina A. Lo ave multe funsionas: lo es importante per crese e developa, per manteni la sistem de imunia e per la bon capasia de vide. Vitamina A es nesesada par la retina de la oio en la forma de retinal.

En comedas de orijina animal, la forma major de vitamina A es un ester, xef palmitato de retinil, cual es convertida a retinol (cimical un alcol) en la intestin magra. En la forma de retinol lo funnsiona como un reserva de la vitamina, e pote es convertida de e a sua forma de aldehido vidal ativa, nomida "retinal".

## Istoria
On pote loca la descovre de vitamina A en 1816, cuando la fisiolojiste François Magendie ia oserva ce canes privada de nuri developa ulseras corneal e ave un taso de mori alta. En 1912, Frederick Gowland Hopkins ia mostra ce la crese de ratas nesesa alga fatores ajuntada, ma nonconoseda, estra carboidratos, protenas e grases, cual on trova en lete.

Hopkins ia reseta la Premio Nobel en 1929 per esta descovre. En 1913, un de esta sustantias ia es descovreda en modo separada par Elmer McCollum e Marguerite Davis en la Universia de Wisconsin–Madison, e par Lafayette Mendel e Thomas Burr Osborne en la Universia Yale ci ia studia la rol de grases en la dieta. McCollum e Davis ia reseta la onora car los ia envia sua tese a tre semanas ante Mendel e Osborne. Ambos paperes ia apare en la mesma numero de la *Journal of Biological Chemistry* en 1913.

La "fatores ajuntada" ia es nomida "gras soluble" en 1918 e "vitamina A" en 1920. En 1919, Harry Steenbock (Universia de Wisconsin–Madison) ia proposa un relata entre pigmentos jala de plantas (beta-caroten) e vitamina A. En 1931, la cimiciste suiz Paul Karrer ia descrive la strutur cimical de vitamina A. Vitamina A ia es prima sinteseda en 1947 par du cimicistes nederlandes, David Adriaan van Dorp e Jozef Ferdinand Arens.

## Fontes

On trova vitamina A en multe comedas, incluinte:

* olio de figato de gado (30000 μg 3333%)
* figato (pavo) (8058 μg 895%)
* figato (carne de bove, de porco, pex) (6500 μg 722%)
* figato (carne de gal) (3296 μg 366%)
* gi (3069 μg 344%)
* peperon, roja (2081 μg 231%)
* patata dulse (961 μg 107%)
* carota (835 μg 93%)
* folia de brocol (800 μg 89%)
* bur (684 μg 76%)
* col risa (681 μg 76%)
* folia de col (jelada e bolida) (575 μg 64%)
* spinax (469 μg 52%)
* zuca (426 μg 43%)
* folia de col (333 μg 37%)
* txedar (265 μg 29%)
* cantalupo (169 μg 19%)
* ovo (140 μg 16%)
* abricoco (96 μg 11%)
* papaio (55 μg 6%)
* tomate (42 μg 5%)
* mango (38 μg 4%)
* piso (38 μg 4%)
* floreta de brocol (31 μg 3%)
* lete (28 μg 3%)
* peperon verde (18 μg 2%)

La valuas brasetida es la corespondes de ativia de retinol e la cuantia persental de la Cuota Dietal Recomendada per 100 grames de comable (promedia).

## Funsionas metabolal
Vitamina A ave un rol importante en funsionas diversa tra la corpo, como:
* Vide
* Metaboli de osos
* Ematopoiese
* Sania de selulas e de pel
* Dentes
* Membrana mucosa
* Transcrive jenetical
* Sistem de imunia
* Developa e reprodui embrial
Vladimir Lenin

**Vladimir Ilitx Lenin** (nom orijinal: Владимир Ильич Ленин) (1870–1924) ia es un revoluor e teoriste political rusce. El ia es la creor de Uni de Republicas Sosialiste Soviet (URSS) e la xef prima de sua governa.

Lenin ia nase en Simbirsk. En 1891, el ia gradua como legiste e ia labora per la povres en la vileta Samara asta la rio Volga ante move a la site San Peterburg en 1893. Ala, Lenin ia junta se a la sirculo cresente marxiste en 1895. Pronto el ia es arestada. Pos spende 15 menses en prison, el ia es escluida a Sibir asta 1900. Lenin ia vade estra la pais, do el ia resta asta 1917 con eseta de un periodo corta en la revolui de 1905. En sua esclui, el ia scrive sua obra mestral de teoria organizal, *Cual nos debe fa?* (1902). Sua projeta per la revolui ia foca sur un partito alta organizada de revoluores profesal, ci ta gida la popla laborante a vinse supra la asolutisme tsariste.

La insiste de Lenin a un cor sentrida de revoluores profesal ia causa un rompe en la Partito Sosial Democrata Laboral Rusce. La grupo de Lenin ia emerji con la nom "bolxevic"; la oposa ia es conoseda como "menxevic". Disputas entre la du grupos ia domina la politica partital asta la comensa de la Gera Mundal Prima en 1914.

La Revolui Rusce de febrero 1917 cual ia reversa la governa tsariste ia stona Lenin. El ia ariva a San Peterburg a un mense pos la despone de la tsar par laborores e soldatos rebelante. Un revolui du en otobre ia atrae la bolxevices a potia, e Lenin ia gida un curso lenta a sosialisme. Sua conserna grande ia es la preserva de revolui e potia soviet contra enemis interna e stranjer. 

Lenin ia fa pas con la deutxes e, con Leon Trotsky, ia segue un curso cual ia atrae vinsente la pais tra la gera interna 
(1918–21). El ia presenta la Politica Economial Nova en 1921, cual ia reveni la pais a un economia miscada, partal nasionalida e partal fundida a mercato. El ia insiste sur la prinsipe de governa par un sola partito.

Un ataca serebral ia descapasi Lenin en 1922. Un otra ataca en 1923 ia priva el de parla e evidente ia fini sua carera political.
Viti

**Viti ** (o **Fiji**, ofisial la **Republica de Fiji**) es un pais en la Mar Pasifica. Lo ave un area de sirca 18 270 cilometres cuadrida, e sirca 918 675 abitores en 2007.

La site capital es Suva.

La linguas major es engles, viti, e hindi.

On ave ance un lingua franca, "hindi viti", un varia de hindi con multe parolas engles. Per esemplo, per *ueste* on pote dise *west* o *pachim* (de hindustani); per *isola*: *island* o *dvip*. Alga parolas hindi reseta formas diferente: *ziyada* (*plus* en hindi) es *jaada* en hindi viti. Multe frases ofisial es en engles. Un vicipedia peti esiste en hindi viti.

## Istoria
La arte de seramica de la vilas viti mostra ce Viti ia es colonida entre 3500 e 1000 aec. La colonistes prima ia es mercatores ci ia ariva de la ueste a 5000 anios ante aora. Comersia entre la vitis e la otra poplas e arcipelagos visina es atestada per canoas, fabricada con arbores de Viti, locada en Tonga, e par parolas de la lingua tongan cual es usada en la grupo de isolas Lau.
Vole libre

**Vole libre** es la crede filosofial ce esentes controla sua propre atas e desides. Per trata esta demanda, on debe comprende la relata entre libria e causia, e esplora esce la leges de natura esije determinisme causal. La scolas filosofial diversa difere sur esce avenis es predeterminada o no, e esce libria pote coesiste con determinisme o no. Donce, per esemplo, longo determinisme "dur", la universa es intera deterministe, e la vole libre no esiste. 

La prinsipe de vole libre ave implicas relijial, etical e siensal. Per esemplo, longo teorias relijial, la vole libre ta sinifia cisa ce un dio omnipotente no elimina vole e colies individual. En siensa, lo ta implica ce la atas de la corpo, incluinte la serebro e la mente, no es completa determinada par causalia fisical. La demanda de vole libre ia es tema sentral de la comensa de pensa filosofial.
Voltaire

**Voltaire** (1694–1778) ia es un scrivor e filosofiste franses, ci ia es un de la gidores de la Lumina. Voltaire ia nase con la nom François Marie Arouet en Paris, do el ia deveni famosa como jenio sarcasmosa en salones. On ia prisoni el en Bastille par causa de alga de sua scrivedas. En un prisoni de 11 menses, Voltaire ia completi sua trajedia prima *Edipo* e ia comensa un poesia epica sur Henri 4 de Frans.

Pos plu turbas en Paris, el ia move a London. Pronto, el ia aprende perfeta la lingua engles. El ia scrive *Poesia de la alia* sur la tolera relijial, cual ia susede enorme en Frans e tota de Europa. En 1728, Voltaire ia reveni a Frans, do el ia scrive "elementos de filosofia de Newton", novelas, satiras e racontas. El ia scrive "pensas sur istoria jeneral" e " sur costumes e carater de nasiones". En esta, el ia critica la supranaturalisme e relijio e la potia de pretes, ma clarinte ancora ce el crede la esiste de Dio. Alga de sua obras grande ia es *Candide* (1759); la trajedia *Tancrède* (1760); e la *Disionario filosofial* (1764).

El ia pare capas de defende cualce lado de discute; sua amis ia regarda el como nonfidable, avar e criticosa. Otras ia regarda el como jenerosa, aspirante e simpatiosa. El ia odia cosas nonlojical e noncomprendable, e ia sujesta ce on ta luta contra nontolera, tirania e superstisio. Sua moralia ia es fundida sur un crede a libria de pensa e respeta de tota individuas, e ia asentua ce leteratur debe es usosa e conserna problemes dial.
Wallis e Futuna

**Wallis e Futuna** (ofisial la **Teritorio de la Isolas Wallis e Futuna**) es un coletiva de isolas franses en la Mar Pasifica sude. Lo es situada entre Tuvalu a la norde-ueste, Viti a la sude-ueste, Tonga a la sude-este, Samoa a la este, e Tocelau a la norde-este. An si lo es e franses e polinesian, Wallis e Futuna es diferente de lo cual on nomi Polinesia Franses.

Sua area de tera es 142,42 km², e sua area intera es sirca 274 km². Lo ave sirca 11 899 abitores. Mata-Utu es la capital e site la plu grande. La teritorio es composada de tre isolas xef, tropical e volcanal, con ance alga isoletas pico. Lo es divideda en du grupos de isolas, separada par sirca 260 km, pd la Isolas Wallis (ance nomida Uvea) en la norde-este, e la Isolas Futuna (ance nomida Hoorn) en la sude-ueset, incluinte Futuna mesma e Alofi, un isola jeneral nonabitada.

De 2003, Wallis e Futuna es un coletiva ultramar franses. Entre 1961 e 2003, lo ia ave la grado de un teritorio ultramar franses, an si sua nom ofisial no ia cambia con la grado.

La linguas major es wallis (58,9%), futuna (30,1%) e franses (10,8%).
Wikimedia Foundation

**The Wikimedia Foundation, Inc.** (WMF) es un organiza nonprofitante e carital de cual sua xeferia es locada en San Francisco, California. Lo es conoseda car lo parteni a la promove Wikimedia, de cual lo es la proprior de la plu de sua projetas, como Vicipedia. Lo ia es constituida par Jimmy Wales en 2003 como un modo nonprofitante per finansia Vicipedia e otra projetas simil.
William Shakespeare

**William Shakespeare** (pronunsiada *Uliam Xecspir*; 1564–1616) ia es un poesiste e autor teatral de England. On regarda el como la autor la plu alta en la lingua engles, e la dramiste la plu eselente en la mundo. El ia es batizada en Stratford-upon-Avon, Warwickshire. En 1582 Shakespeare ia sposi Anne Hathaway. Los ia jenita un fia en 1583 e jemelos — fia e fio — en 1585. La fio no ia survive.

En 1592 Shakespeare ia deveni famosa como ator e autor teatral. Sua reputa como poesiste capas e popular ia culmina pos la publici de sua du naras poesial *[[Venus e Adonis]]* (1593) e *[[La Viole de Lucretia]]* (1594) e sua sonetos (1609).

En la eda presente, Shakespeare es xef conoseda per sua 38 teatrales. El ia fundi sua propre compania de atores, *The Lord Chamberlain's Men*, plu tarda nomida *The King's Men*, e du teatros: la Teatro de Globo e Teatro Blackfriars.

Sua teatrales temprana inclui: *Henry 6*, partes 1, 2 e 3 (1590?–92?) e *[[Richard 3|Richard 3]]* (1593?), sur la vilia cual resulta de rena debil e de nonunia nasional.

Ance a la comensa, el ia scrive comedias *[[La comedia de eras]]* (1592?), *[[La doma de la fem odiosa]]* (1593?) *[[La du seniores de Verona]]* (1594?), e *[[Laboras perdeda de ama]]* (1594?).

A pos, el ia es la autor de teatrales istorial — *[[Richard 2]]* (1595?), *[[Henry 4]]*, partes 1 e 2 (1597?), e *[[Henry 5]]* (1598?).

La comedias amada inclui *[[La sonia de un note de estate]]* (1595?), *[[La mercator de Venezia]]* (1596?), *[[Multe ruido per no cosa]]* (1599?), *[[Como lo plase tu]]* (1599?), e *[[Note des-du]]* (1600?).

La du trajedias famosa es *[[Romeo e Juliet]]* (1595?), cual trata poesial la ama joven, draminte la fortuna de du amores ci es vitimes de disputas e malcomprendes de sua relatadas e sufri sua propre emosias fretada. *[[Julio Cesar]]* (1599?) es un trajedia seria de lutas political.

La obras ultima es comedias "amarga" e trajedias grande: *[[Hamlet]]* (1601?) sur venja e misca de vilia con gloria umana. *[[Othello]]* (1604?) depinta la crese de jelosia sin razona. *[[Re Lear]]* (1605?) trata la segues de la maljudi e freta de Lear.

*[[Antony e Cleopatra]]* (1606?) nara la ama focosa de la jeneral romanica Mark Antony per la rea misri Cleopatra. La ama de la du jovenes brilia gloriosa par la poesia la plu sensosa de Shakespeare.

*[[Macbeth]]* (1606?) nara la trajedia de un om ci sede a aspira avar. On ave ance du comedias "amarga": *[[Tota es bon cual fini bon]]* (1602?) e *[[Mesura per mesura]]* (1604?).

La trajicomedia romantica *[[Pericles, prinse de Tiro]]* (1608?) conserna la mori de la sposa de la carater titulal e la persegue de sua fia.

En *[[Cymbeline]]* (1610?) e *[[La nara de inverno]]* (1610?), carateres sufri peri e dole grande, ma reuni a la fini. En *La [[tempeste]]* (1611?), la trama sujesta la efetos beneficosa de junta la potentia con la sajia .

## Vide ance
* Es o no es
* Obras teatral de Shakespeare (lista)

## Lias esterna
* Sitas de William Shakespeare
* Re Lear
William la concistor

**William la concistor** (sirca 1028 – 9 setembre 1087) ia es la re normande prima de England, renante de 1066 asta sua mori en 1087. Un desendente de invadores vicing, el ia es la duxe de Normandia de 1035. Pos un luta per institui sua potia, en 1060 sua controla de Normandia ia es secur e el ia comensa la concista de England en 1066. La resta de sua vive ia es marcada par lutas per serti sua controla de England e sua paises continental, e par difisiles con sua fio plu vea.

William ia es la fio de Robert 1, la duxe de Normandia, ci ia es nonsposida, e sua amor Herleva. Sua state como un "bastardo", e la anarcia de la anios prima de sua rena, ia causa alga problemes per el pos cuando el ia segue sua padre como duxe. Entre sua enfantia e adolese, membros de la aristocratia normande ia batalia lunlotra, no sola per controla la duxe enfante ma ance per sua propre goles.

En 1047, William ia pote crase un rebela e ia comensa sua autoria sur la duxia, cual el no ia pote completi asta sirca 1060. Sua sposi en la desenio de 1050 a Matilda de Flandre ia furni a el un aliada potiosa en Flandre, la contia visina. El ia es alora capas de asinia a sua suportores postos como bispos e abades en la eglesa normande. E la institui de sua potia ia permete el a estende sua rena a la contia Maine.

En la temprana de la desenios de 1050 e 1060, William ia deveni un competor per la trono de England, alora tenida par Edward la conselor, sua tio (de grado du), ci no ia ave enfantes. On ia ave otra competores, incluinte la duxe potiosa engles Harold Godwinson, ci ia es nomida como la re seguente par Edward a sua leto de mori en janero 1066. William ia declara ce Edward ia promete plu temprana la trono a el, e ce Harold ia jura ce el va suporta la direto de William. 

William ia construi un marina grande e ia invade England en setembre 1066, vinsente e matante Harold a la Batalia de Hastings a 14 otobre 1066. Pos plu atas militar, William ia es coronida como re a natal de 1066. El ia prepara per sua governa de England en la temprana de 1067 ante reveni a Normandia. Alga rebelas ia segue e fali, e ante 1075, la teni de England ia es secur, per la plu, e esta ia permete el a pasa la majoria de sua rena a la continente.

La anios final de William ia es marcada par difisiles en sua dominas continental e con sua fio, e par menasas de invades de England par la dansces. En 1086, William ia comanda la crea de la *[[Domesday Book|Domesday Book]]* ("Libro de judi"), un lista de tota propriores en England e sua proprias. William ia mori en setembre 1087 cuando el ia gida un campania en Frans norde, e ia es enterada en Caen.

Sua rena en England ia es marcada par la construi de casteles, la coloni de nobiles normande en England, e un cambia de la composa de la eglesores engles. El no ia atenta uni sua dominas en un impero, ma en loca el ia continua governa cada parte separada. Pos sua mori, la paises ia es divideda entre sua fios: Robert 2, sua fio prima, ia reseta Normandia, e William, sua fio du, ia reseta England.
Wole Soyinka

**Wole Soyinka** (1934–) es un autor teatral, poesiste e noveliste nijerian. Sua scrivedas ave sua fonte en mitos e costumes tribal, e asentua frecuente la libria individua.

En la gera interna en Nijeria (1967–70), Soyinka ia es arestada par la governa e ia es poneda en prison isolida de 1967 a 1969. Esta esperia ia inspira *Poesias de prison* (1969) e *La om ia mori* (1972).

La teatrales de Soyinka inclui *Un dansa de la forestas* (1960) e *Un jua de la jigantes* (1984). Entre sua otra scrivedas es *La traduores* (1965), *Saison de turba sosial* (1973), *Idanre* (1967) e *Isara*. En 1986 Soyinka ia gania la premio Nobel per leteratur, deveninte la autor african prima e la autor negra prima ci ia reseta lo.
Wolfgang Amadeus Mozart

**Wolfgang Amadeus Mozart**  (27 janero 1756 – 5 desembre 1791; batizada como **Johannes Chrysostomus Wolfgangus Theophilus Mozart**) ia es un de la musicistes la plu importante de la istoria de musica.

En sua vive el mesma no ia usa la nom "Wolfgang Amadeus", ma "Wolfgang Amadé", o a veses, plu o min como broma, "Wolfgangus Amadeus"; la forma moderna de sua nom personal ia es usada sola pos sua moria. A veses el ia usa nomes bromante, per esemplo Edler von Sauschwanz ("Nobil de Coda de Porco"), o Franz von Nasenblut ("Fransisco de Sangue Nasal").

## Vive
Mozart ia nase en Salzburg, en Osteraic. Sua padre, Leopold Mozart, ia es un violiniste.

Joven, Mozart ia es un enfante multe intelijente. En sua enfantia, el ia comensa ocupa se sur musica: entre sua anios cuatro e ses el ia composa 22 obras musical. A cuatro anios el ia comensa aprende la piano de sua padre, ci ia es un musiciste real en Salzburg. A sinco anios el ia comensa composa obras e ia presenta sua conserta prima ante la popla. A ses anios el ia presenta consertas en Munchen e Wien, e entre sua anios sete e des el ia fa un turi grande de consertas tra Paris e London. A des-du anios el ia es la autor de operas, simfonias e obras musical per strumentos musical diversa (consertos); a des-cuatro anios el ia deveni un membro de la academia famosa de musica en Bologna, Italia.

An si el ia vive tra sola 36 anios, el ia produi 626 obras de musica. El ia mori en Wien.

On ia declara 1991 como "la anio de Mozart" per la aniversario 200 de sua mori.
Wright

**Wright** ia es la nom de du frates american ci ia colabora juntada en la developa inisial de avioni. Los ia inventa e vola la avion pratical prima.

**Orville Wright** (1871–1948) ia nase en Dayton, Ohio. Sua contribuis individua a la boni de avioni inclui la developa de la tunel prima de venta en 1901. El ia descovre en 1902 ce on pote elimina la jira codal en aviones par sustitui un coda vertical movable per la coda fisada alora usada. En 1903 el ia fa la vola susedosa prima. En 1908, el ia reali multe recordos simultan cuando el ia vola la avion prima "Wright" tra 62 minutos, con acorda governal, completinte 57 sirculos a altia de 36,6 metres.

**Wilbur Wright** (1867–1912) ia nase en Millville, Indiana.

La frates Wright ia es amirores de la injenior deutx Otto Lilienthal e la injenior american Octave Chanute, de ci ambos ia esperimenta con aviones liscante. En 1900, la frates Wright ia proba sua propre avion liscante. En 1903 los ia construi sua elica prima, usante un calcula orijinal. A la dia seguente, en un macina de 337 kg con un motor de 12 cavalos de vapor, los ia fa la vola prima de avion en istoria en Kitty Hawk, North Carolina. A esta anio, los ia reali un acorda formal con la Corpo de Comunica de la armada de la SUA per produi un avion capas de vola per 10 minutos a rapidia de 64 km/h.
Xace

La **xace** es un jua entre du juores oposante. La nom veni de la parola farsi **xah**, cual sinifia "re". La table ave sesdes-cuatro cuadros en oto colonas e oto orizonales, de colores cual alterna entre blanca e negra. Cada juor ave des-ses pesos – blanca per un juor e negra per la otra:

Un peso catura un peso oposante par vade a la cuadro de acel peso.

Un peon pote catura sola par avansa par un cuadro en un dirije diagonal a la cuadro de un peso oposante (cual es caturada par la peon).

Si un peon avansa par du cuadros per evita deveni caturada par un peon oposante, la peon oposante pote catura lo "en pasa" en la turno direta seguente.

Si un peon ateni la linia final de cuadros, lo pote deveni un dama o un otra peso (ma no un re).

Si la re e la tore no ia move ja, e si no otra peso sta entre los, los pote move en junta en la mesma turno: la re traversa du cuadros en dirije a la tore, e la tore vade a la cuadro a la otra lado de la re, per proteje lo. On nomi esta move un **roca**, de la nom arabi per la peso cual nos nomi la tore). En scrive, la simbol de la roca es "o-o" (per la tore de la re) o "o-o-o" (per la tore de la dama).

La jua fini cuando un juor susede **xacemata** la re oposante. Acel parola veni de la frase per "la re es mor" en farsi, e lo indica un situa do la re no pote evita ce on catura lo en la move seguente. Cuando la re es menasada ma capas de fuji, on dise ce lo es **xaceda**.

"Xacemata" e "xace" es anunsiada par la atacor cuando la situa aveni.

Un parte de un jua es mostrada a su:

 1.   e2-e4  -    e7-e5
 2. C g1-f3  -  C b8-c7
 3. B f1-b5  -    d7-d6
 4.     o-o  -  B c8-d7

 5. B b5xc6  -  B d7xc6
 6. C b1-c3  -  D d8-d7
 7.   b2-b3  -    o-o-o

## Campiones mundal de xace
*Wilhelm Steinitz
*Emanuel Laskar
*José Raúl Capablanca
*Boris Spassky
*Bobby Fischer
*Anatoly Karpov
*Garry Kasparov
*Vladimir Kramnik
*Viswanathan Anand
*Magnus Carlsen
*Din Liren
Xcip (lingua)

**Xcip** (gjuha shqipe, ance conoseda como **albanian** en multe linguas european) es un lingua parlada par plu ca ses milion persones, xef en Xciperia, Cosovo, Elas, Macedonia Norde, Serbia, Montenegro, la costa de Italia e Sisilia, e par migrores en multe nasiones. La lingua es un ramo isolida en la familia de linguas indoeuropean.  Alga linguistes crede ce xcip desende de linguas antica nomida ilirian, e alga ce lo desende de linguas antica nomida dacotracian. No multe parolas survive de esta linguas antica, e lo es posible ce esta problem no va trova un solve.

Per mostra, asi es la Prea de la Senior en Xcip:


    Ati ynë që je në qiell,
    Shenjtëruar qoftë emri Yt.
    Ardhtë mbretëria Jote,
    U bëftë dëshira Jote,
    Si në qiell, ashtu edhe në dhé,
    Bukën tonë të përditëshme jepna ne sot,
    Ndjena ne fajet e mëkatet tona,
    Si ndjejm ne fajtorët tonë.
    E mos na lër të biem në tundim (keq),
    Por largona prej gjith së keqes.
    [Se e Jotja është mbretëria dhe fuqia
    dhe lavdia në amshim]
    Ashtu qoftë.
Xenofane

**Xenofane** (570-475 aec) ia es un filosofiste elinica de la porto Elea en Italia sude. El es bon conoseda per sua nega de la esiste de la dios elinica.

: "Mortales imajina ce la dios nase, porta vestes, e ave voses e formas como los mesma. Ma, si boves e cavalos e leones ta ave manos e ta pote pinti con sua manos e crea obras como omes fa, cavalos ta depinta la formas de la dios como cavalos, e ance boves como boves, e ta desinia sua corpos con tal spesie como la forma de los mesma. […] Itiopianes dise ce sua dios es negra con nases corta; tracianes ce los es pal con capeles roja." (de Diogene Laertio *Xenofane*, iii.)

Xenofane ia crede a sola un dio, e ce esta dio es la universo, o la natur. Esta opina es nomida panteisme. Tota esentes, incluinte umanas, ia evolui de tera e acua par regulas natural. Ma tota esentes es suordinada a la realia ultima, cual es Dio-o-Natur.
Linguas xines

La **linguas xines** (o sinitica) es plu coreta un familia o grupo de linguas relatada, desendentes de un lingua, xines vea, parlada par la hanes de Xina norde. La familia es un de la du ramos de la familia linguas xinotibetan. Sirca un sinci de la popla de la mundo – 1200 milion – parla alga forma de xines per sua lingua nativa. La plu de linguistes crede ce on ave sirca 10 "dialetos" de xines, con putong (o mandarin) como la plu grande, con sirca 850 milion persones.

Putong es la forma usada per un "lingua franca" en Xina, e la model es la dialeto parlada en Beijing. Putong es ance un de la ses linguas ofisial de la Nasiones Unida. Guangdong (o cantones), con 80 milion parlores, es ance importante, e es un de la linguas ofisial de Hongkong e Macau.

La linguas xines difere en multe modos, ma tota ave tonos, un gramatica analisal, e parolas corta. Los ave ance un forma de scrive – la scrive xines (o 漢字 / 汉字 *Handzi*), cual es un sistem de sinias cual representa cosas, ideas e sonas.

La linguas en la familia xines es:
* Putong (o mandarin) 北方话 / 北方話 o 官話 / 官话 (c. 800 milion)
* U 吳/吴 (c. 90 milion)
* Guangdong (Cantones o Yue) 粵 / 粤, (c. 80 milion)
* Min 閩 / 闽 (c. 50 milion)
* Jin 晉 / 晋 (simile a Putong, c. 45 milion)
* Xiang 湘, (c. 35 milion)
* Haca 客家 o 客, (c. 35 milion)
* Gan 贛 / 赣, (c. 20 milion)
* Hui 徽 (simile a U, c. 3.2 milion)
* Ping 平話 / 平话 (simile a Guangdong, c. 200,000)

## Vide ance
* Xines (gramatica)
Victor Hugo

**Victor Marie Hugo** (1802–85) ia es un poesiste, noveliste e autor teatral franses. Sua obras ia furni la stimula la plu grande a la promove romantica. El ia nase en Besançon, Frans. En la prefas de sua drama istorial longa *Cromwell* (1827), el prea per la abandona de la restrinjes clasica.

La periodo de 1829 a 1843 ia es sua plu produosa. El ia publici la novela istorial grande *Notre Dame De Paris* (1831). El ia scrive ance cantas poesial e pesos teatral como *La re diverti se* (1832), ajustada par la musiciste italian Giuseppe Verdi per la opera *Rigoletto* (1851).

En la desenio de 1840, Hugo ia ativi se en politica. En 1851, pos la colpa de stato de presidente Napoleon 3, Hugo ia fuji a Beljia. En 1855, el ia comensa esclui se per 15 anios sur la isola Gernsi. Ala , Hugo ia scrive obra criticosa incluinte *Napoleon peti* (1852) e *Reproxas* (1853). El ia completi sua obra la plu famosa, *Les Misérables* ("La Miseras", 1862), un novela cual descrive e condena la nonjustia sosial de Frans en la sentenio 19.

Hugo ia revade a Frans pos la cade de la Impero Du en 1870 e ia recomensa sua rol en politica. Prima, on ia eleje el a la Asembla Nasional e plu tarda a la Senato. Entre la obras la plu grande de sua 15 anios final es *Novedes-tre* (1874), un novela sur la Revolui Franses; e *La arte de es un avo* (1877), cantas poesial de sua vive familial.
York

**York** es un site istorial con muron, locada en Yorkshire Norde, England. Lo es la site xef de la contia de Yorkshire a cual lo dona sua nom. La site ave un erita rica e ofre multe atraes per turistes, de cual la plu importante es la catedral de York.

La site ia es fundida par la romanes como *Eboracum* en 71 ec. Lo ia deveni la capital de la provinse roman de Britannia Inferior, e a pos de la renas de Northumbria e Jórvík. En la eda medieval, York ia crese como un sentro de comersia de lana e ia deveni la capital de la provinse eglesal norde de la Eglesa de England, un rol cual lo ia manteni.

En la sentenio 19, York ia deveni un sentro de la rede ferovial e un sentro de fabriceria de confeto. En desenios resente, la economia de York ia cambia de sua industrias relatada a ferovia e confeto a la servis. La Universia de York e la servis de sania ia deveni la empleores xef, an si la turisme es un elemento importante de la economia local.
Yasser Arafat

**Yasser Arafat** ar: (ياسر عرفات) ia nase en 1929 en Cairo, Misre, como Abd al-Rahman Arafat al-Husaini, e ia mori en 2004 en Frans. El ia es un politiciste filastini, e de febrero 1996 la presidente de la governa de autonomia filastini. Sua nom militar ia es Abu Amar.

El ia reseta la premio Nobel per pas con Ximon Peres e Yitzhak Rabin. Sua padre ia es un mercator de telas. Arafat ia dise ce sua pais de nase es Ieruxalim ma plu probable sua loca de nase ia es en Cairo o Gaza. El ia studia tecnica eletrical en Cairo. El ia labora como un esperta sur esplodes en batalias de canal de Suez contra la colonistes brites e franses. El ia deveni un teninte en la armada misri. Alora el ia susede partal en laboras de construi.

En 1959 el ia fundi en Cuait "la Organiza de Libri de Filastin" (Fatah). De 1969 el ia es presidente de la organiza per libri de Filastin (PLO). El ia reveni, pos esclui longa, a la autonomia filastini en 1994 pos tratas de autonomia. En 2000, Arafat ia fa un interacorda con ministro xef israeli Barac e presidente de SUA Bill Clinton en Campo David, sur la fundi de stato filastini, cual no ia reali asta aora. Clinton ia sta entre Barac e Arafat ci ia presa manos con lunlotra en Oslo, Noria. De 2001, el ia vive prisonida a casa en Ramala per du anios.

El ia sufri cisa de sindrom Parkinson. En otobre de 2004, sua maladia ia deveni plu sever cuando on ia transporta el a Paris. Ala el ia cade en coma a 4 novembre. On ia declara ofisial sua mori a 11 novembre 2004.
Yitzhak Rabin

**Yitzhak Rabin** (1922–95) ia es la ministro xef sinco de Israel, e la prima ci ia nase en acel pais. El ia gania un premio Nobel de pas. El ia es asasinada en 1995 en un selebra per pas en Tel Aviv car el ia acorda sede teritorio ocupada par Israel per reali pas con nasiones arabi visina.

Rabin ia nase en Ieruxalim, en Filastin (aora Israel) renada par Britan.

El ia junta se a la rejimento secreta de comandos Haganah (militia iudi) en 1941. En la Gera Mundal Du (1939–45) la rejimento ia coopera con Britan Grande per batalia la influe de deutxes e sua aliadas en Asia sude-este.

Pos la gera cuando la briteses ia limita la migra de iudis, la alia de Britan e iudis de Filastin ia mali. Cuando la briteses ia atenta esclui alga iudis ci ia migra nonlegal a Filastin, Rabin ia partisipa en atacas per libri los de campas de prison brites. Plu tarda en 1948, la rejimento de comandos ia es asorbeda en la Fortias Israeli de Defende (IDF), la armada nova de stato israeli.

Rabin ia es xef de IDF de 1964 asta 1967. El ia retira de la armada en 1968 per posto de ambasador en la SUA.
 
El ia reveni a Israel en 1973 e ia es elejeda a la parlamento como membro de la Partito de Labora.

El ia servi en la governa de ministro xef Golda Meir. El ia deveni mesma la ministro xef en 1974 pos la retira de Golda Meir ci on ia critica per la manca de prepara de Israel en la gera de Yom Kippur en 1973.

El ia revive la securia de Israel, ma ia fa min bon en economia.

Rabin ia servi como ministro xef e ministro de defende, suscrivente la acordas de pas con Yasser Arafat, la gidor de la Organiza per Libri de Filastin (PLO) en 1993, 1994 e 1995, fasilinte la via a autogoverna en la Riva Ueste e la teritorio Gaza. Rabin, Arafat e Ximon Peres (la ministro israeli de esternas) ia gania la premio Nobel per pas en 1994 per sua laboras en coopera de pas.
Yukio Mishima

**Yukio Mishima** (*三島由紀夫*) (Tokyo, 14 janero 1925 – 25 novembre 1970) ia es un scrivor e dramiste japanes, regardada como un de la plu bon scrivores de la istoria de Japan. Sua nom vera ia es **Kimitake Hiraoka** (*平岡公威*) .
Zeno de Elea

**Zeno de Elea** (490-430 aec) ia es un filosofiste de Elea en Italia sude, e un seguor de Parmenide.

El ia scrive un libro de paradoxes famosa, incluinte la nara de Acile e la tortuga: Prima, nos permete ce la tortuga comensa a un o du metres en avansa de Acile. Cuando Acile ariva a acel loca, la tortuga ia avansa ja pico plu de sua comensa. Cuando Acile ariva a la loca nova de la tortuga, la tortuga ia avansa denova un pico plu. Sempre cuando Acile ariva a la loca presedente de la tortuga, la tortuga ia move ja pico plu. Donce, Acile no pote pasa la tortuga, e la tortuga gania la corsa! La idea ultima de esta nara es ce la idea de move es vera un alusina.

En crea naras como esta, Zeno ia inventa un forma de razona nomida "redui a asurda."

(Nota: esta nara no mostra vera ce move no esiste, car Zeno ia crede, noncoreta, ce la move, la tempo e la spasio es construida de un cuantia infinita de puntos. En realia, los es continuante.)
Zimbabue

**Zimbabue** es un pais en Africa.

La area es sirca 390 580 cilometres cuadrida.

En la anio 2007, lo ia ave sirca 12 311 143 abitores.

La site capital es Harare.

La major linguas es engles (ofisial), xona, ndebele .
Zona de Colonia

La **Zona de Colonia** ia es un rejion en la ueste de Rusia Imperal, con fronteras cambiante, cual ia esiste entre 1791 e 1917. La abita permanente par iudis ia es permeteda en lo, e proibida estra lo.

La Zona de Colonia ia inclui multe de la areas cual parteni oji a Lietuva, Bielarus, Ucraina, Moldova e Polsca, un parte de Latvia este, e partes de la ueste de Rusia. Lo ia estende de la frontera rusce con la Rena de Prusen (a pos, la Impero Deutx) e con Osteraic-Magiar. Plu, lo ia inclui 20% de la teritorio european de Rusia e ia coresponde con la fronteras istorial de la Comunia Lietuvisce-Polsce e la Hania Crimsce.

En la periodo de la esiste de la Zona de Colonia, la Impero Rusce ia es xef cristian ortodox. La area incluida en la Zona, con sua abitores catolica e iudi, ia es otenida par un serie de concistas e manobras diplomata, entre 1791 e 1835. An si la natur relijial de la proclamas per crea la Zona de Colonia ia es clar – la converti a la ortodoxia rusce (la relijio statal) ia libri la individuas de la restrinjes – istoristes razona ce la motivas de sua crea e manteni ia es de natur economial e nasionaliste.

La fini de la enforsa de la marca de la Zona de Colonia ia coaveni con la comensa de la Gera Mundal Prima, e con la revolui de febrero e otobre de 1917, pd: la cade de la Impero Rusce.

## Nomes
* En rusce: Черта́ осе́длости, chertá osédlosti
* En ides: דער תּחום-המושבֿ‎, der tkhum-ha-moyshəv
* En ivri: תְּחוּם הַמּוֹשָב‎, tẖum hammosháv
Rizoide

Un **rizoide** es un strutur en plantas, fungos e alga otra viventes (pe alga sponjas), cual opera como un radis per susta e suporta. En fungos, rizoides es ifas peti e brancinte cual crese a su de la stolones cual ancori la fungo. Los relasa enzimas de dijesta e asorbe la materia organal dijestada. En plantas teran, rizoides es tricomas cual ancori la planta a la tera. En la epaticas, los es asente o uniselulal, ma en moses, los es multiselulal. En plantas vasculal, los es comun nomida capeles radisal, e pote es uniselulal o multiselulal.
Roald Amundsen

**Roald Engelbregt Gravning Amundsen** (16 julio 1872 – sirca 18 junio 1928) de Noria ia es un esploror de la polos entre 1910 e 1912. El ia es la person prima ci ia ateni ambos de la Polo Norde e la Polo Sude, e la person prima ci ia traversa la Pasaje Norde-ueste. El ia desapare en 1928 cuando el ia partisipa en un mision de salva.
Zambia

**Zambia** (ofisial la Republica de Zambia) es un pais sin costa en Africa sude. Lo es bordada par la Republica Democrata de Congo a la norde, Tanzania a la norde-este, Malaui a la este, Mosambic, Zimbabue, Botsuana e Namibia a la sude, e Angola a la ueste. La site capital es Lusaka, en la parte sude-sentral de Zambia. La popla es xef consentrada sirca Lusaka en la sude e la Provinse Copperbelt a la norde-ueste, la sentros economial de la pais.

Orijinal abitada par poplas coisan, la rejion ia es afetada par la crese bantu de la sentenio 13. Pos visitas par esplorores european en la sentenio 18, la rejion ia deveni la protejedas brites Rodesia Norde-Ueste e Rodsia Norde-Este, prosima a la fini de la sentenio 19. Estas ia fusa en 1911 per formi Rodesia Norde. Per la plu de la periodo colonial, Zambia ia es governada par un comite asiniada de London, conselada par la Compania Brites de Africa Sude.

A 24 otobre 1964, Zambia ia deveni autonom de la Rena Unida, e la ministro xef Kenneth Kaunda ia deveni la presidente prima. Sua partito sosialiste ia manteni sua potia asta 1991, e el ia fa un rol major en diplomatia rejional, prosima cooperante con la Statos Unida per xerca solves de geras en Rodesia (Zimbabue), Angola e Namibia.

Kaunda ia es segueda en 1991 par Frederick Chiluba de un partito sosial democrata, comensante un periodo de crese sosioeconomial e desentrali de la governa. Levy Mwanawasa, elejeda par Chiluba, ia preside Zambia de janero 2002 asta sua mori en agosto 2008, e ia campania per redui froda e alti la cualia de vive. Pos sua mori, Rupiah Banda ia es elejeda como presidente en 2008. El ia resinia pos sua defeta en la vota de 2011 par Michael Sata de la Fronte Patriota, ci ia mori en otobre 2014 (la presidente zambian du ci ia mori en la posto). Un vota nova en janero 2015 ia eleje Edgar Lulu como la presidente ses.

En 2010, la Banco Mundal ia nomi Zambia como un de la paises la plu rapida economial reformida en la mundo. La Mercato Comun per Africa Este e Sude ave sua xeferia en Lusaka.

La area de Zambia es sirca 752 614 cilometres cuadrida. En la anio 2018, la pais ia ave sirca 17 000 000 persones.

La site capital es Lusaka.

La linguas major es engles (ofisial), bemba, klaonda, lozi, lunda, luvale, nyanja, tonga, etc.
Robert Louis Stevenson

**Robert Louis Balfour Stevenson** (Edinburgh, Scotland, 13 novembre 1850 - Vailima, Samoa, 3 desembre 1894) ia es un novelor e poesiste scotes. 
Novelas famosa es Isola de tesoro e La caso strana de Dr Jekyll e Sr Hyde.

Sur sua petra de tomba, sua poesia **Misa de memori** es gravada, como el ia desira:

  Su la sielo larga e stelosa,
  Ta ce tu entera me,
  Felis me ia vive e felis me mori,
  E me ia reclina me con un atesta final,
  Ta ce tu grava esta poesia per me:
  Asi el reposa do el ia anela es;
  A casa es la marinor, a casa de mar,
  E la xasor es a casa de la colina.

  Under the wide and starry sky,
  Dig the grave and let me lie,
  Glad did I live and gladly die,
  And I laid me down with a will,
  This be the verse you grave for me:
  Here he lies where he longed to be;
  Home is the sailor, home from sea,
  And the hunter home from the hill.
Roberto Cofresí

**Roberto Cofresí y Ramírez de Arellano**, nomida **El Pirata Cofresí**, (17 junio 1791 – 29 marto 1825) ia es un pirata famosa portorican.
Roger Martin du Gard

**Roger Martin du Gard**, (1881-1958), es la autor de novelas e teatrales franses e ganior de la premio Nobel, de ci sua obras conserna la menasas dial e la turbas moral confusosa cual fronti la popla comun.

Martin du Gard ia es instruida como arciviste a la scola Ecole de Chartres, en Chartres, Frans, graduante en 1906. El ia studia su psiciatristes diversa en Paris ante publici sua novela *Deveni* (1908). Sua novela prima susedente ia es *Jean Barois* (1913; traduida a engles en 1949), un conversa cual trasa la turbas moral e pensal de un joven regardante la siensa e relijio. 

Sua obra la plu aspirante es de oto partes *La mundo de Thibaults* (franses: Les Thibault) (1922–40), un novela epica e complicada, cual esamina ideas turbante regardada de perspetivas multiple, contrastante la vives de la frates Jacques e Antoine Thibault – la un es un revoluiste e la otra es un conservaliste sosial.

Martin du Gard, ci ia es un ami intima de la noveliste franses Andre Gide, ia edita la jornal franses xef de leteratur Revista Nova Franses (Nouvelle Revue Francaise). El ia reseta la premio Grand Prix Littéraire de la Ville de Paris per la estate (1936) e la premio Nobel per Leteratur en 1937.